 बर्धमान दा रेलवे प्लेट-फार्म बाकी दुए आम रेलवे प्लेट फार्में आंगर गै हा।  थक्के-थक्के दा वातावरण।  किश सुत्ते दे ते किश सुतनींदरे-जनेह् लोक।  चाह् आह्‌ले फुर्तीले जागत।  निक्के-निक्के कुल्लड़ ते दस्सी-दस्सी दा चाह् दा कप।  आम प्लेट-फार्मे आंगर गै-इक बुक स्टाल, दो टी-स्टाल, इक फ्रूट स्टाल ते किन्ने गै दुए फेरी आह्‌ले-कोई मुंगफली बेचा दा ऐ ते कोई दाल-सेमियां, जिंदा नां हर सौ मील दे बाद बदली जंदा ऐ।  भुक्ख लग्गी आई दी ही।  टी-स्टाल उप्पर दिक्खेआ किश सैंडविच-जे’ई लब्भने आह्‌ली चीजा उप्पर नजर पेई।  पुच्छेआ किन्ने दी?  तां पता लग्गा दो-ठो ‘पीस’ इक टके दे (इक रपेऽ दे)।  इक पीस लेइयै खान लगा तां दऊं-त्रै मंगते जागत कोल आई ढुके।  सारें दियां अक्खियां जि’यां कुसै मैन्तरा दे जोरें उस डबल-रुट्‌टी दे टुकड़े कन्नै ब’न्नी ओड़ियां होन जेह्‌ड़ा में हत्थै च फगड़े दा हा।  में उस टुगड़े गी इक टक्क मारेआ।  टक्क मारने कन्नै बाकी डबल रुट्‌टी दा किश चूर-भूरा भुञां डिग्गी पेआ।  चारै जागत झट उस चूर-भूरे उप्पर त्रुट्‌टी पे।  उ’नें चूरभूरा भुञां दा चुक्की-चुक्की खाना शुरू करी ओड़ेआ।  इन्ने चिरा गी किश होर मंगने आह्‌ले बी उत्थै आई पुज्जे, जि’यां मिट्ठे कोल मक्खियां किट्‌ठियां होई जन्दियां न।  हून में कल्ला खाने आह्‌ला हा ते कोई दस जागत कुड़ियां मेरे हत्था च पगड़े दे रुट्‌टी दे टुगड़े बक्खी बिट-बिट दिक्खा दे हे।  मी इ’यां बझोआ दा हा जि’यां उ’ने सारें दी नजरें दा भार उस रुट्‌टी दे टुकड़े कन्नै जाई रलेआ होऐ।  मेरे लेई हत्थ मुहां तक्कर पजाना मुश्कल होई गेआ।  में हत्थै च बचे दा टुगड़ा अपने कोल खड़ोती दी निक्की-हारी कुड़ी गी देई ओड़ेआ।  उ’न्नै टुगड़ा लेई लेआ पर उसगी खाद्‌धा नेई।  अपनी फट्‌टी दी कमीचा दी चूह्‌का च ब’न्नी लेआ।  पता नेई कोह्‌दे लेई जां फ्ही पता नेई केहड़े बेल्ले लेई। 